fi et fi fi fi id fi de de fi fi fi tr fi et fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi ml it fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi en en fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi tr fi fi fi fi fi fi et fi fi fi de fi de tr fi en en fi en en es fi fi et fi fi fi fi fi fi fi
joulu 20, 2021 | Kaikki, Kaikki artikkelit
Joulu valmistelut RisuVillan pajalla alkavat jo elokuussa. Silloin mietitään tulevan sesongin tuotteet.
Kerrataan, verrataan edellisien vuosien myynteihin, mitkä nousivat suosikeiksi, mitkä ehkä eivät. Aina kehitellään myös uusia tuotteita. Tänä vuonna uutuutena mm. numeroitu keräilytonttu, harmaa hiippainen pelkistetty Huurre-tonttu sekä serkkunsa Pyry. Pieniä tonttuja syntyi uusina Kuura sekä Naava-tontut jotka ovatkin osoittautuneet Njallojen lisäksi suosituiksi.
Kun mallit ovat mietittynä mietitään materiaalit ja tehdään mahdolliset tilaukset niistä.
Seuraavaksi valmistetaan mallikappaleet ja kuvataan ne.
Valituista tuotteista valmistetaan esitteet jälleenmyyjille.
Syyskuun alussa heiltä tulevatkin jo ensimmäiset tilaukset. Lokakuussa on jo täysi tohina pajalla. Jälleenmyyjille valmistuu kiireellä myytävää joulusesonkiin joka on vuosi vuodelta aikaistunut.
Marraskuussa päivät venyvät entisestään ja verkkokaupassakin tilaukset lisääntyvät. Varastoa olisi hyvä ehtiä tekemään mutta on aina yllätys mistä tulee hitti ja varastot hupenevat.
Työpäivät venyvät, monesti 14-16 tuntisiksi, mutta en koe silti tätä raskaana, sillä rakastan sitä mitä teen. En varsinaisesti miellä olevani ”töissä”. Olen iloinen ja kiitollinen jokaisesta, niin jälleenmyyjien kuin yksityisten asiakkaidenikin tilauksesta.
Toki välillä on henkäistävä jotta jaksaa, silloin lähden metsään koirieni kanssa tai nautin samettiturpa-terapiasta eli menen rakkaiden villantuottajieni eli lammastyttöjeni luo. He ovat voimaeläimiäni, heidän rauhallisesta olemuksestaan saan voimaa jaksaa taas.
Joulukuussa työtahti vielä tahtoo kiristyä. Sinne kun saisi jostain tunteja lisää…
Jos hyvin käy, jälleenmyyjiltä tulee lisätilauksia, tulee uusiakin jälleenmyyjiä sekä verkkokaupassa käy sutina.
Tänä vuonna kaiken lisäksi liityin ensimmäistä kertaa Pro kädentaitajien oman myymälän, Soma Shopin myyjiin sekä Suomen käsityöyrittäjien Pop Up myyjiin Kiseleffin talolle marraskuuksi, joten kiirettä on pitänyt.
Oman perheemme joulun valmistelut jäävät aina viime tinkaan. Lahjat ovat kuitenkin hankittuna.
Tänä vuonna vielä erityisesti keskitin kaikki ostokset pienyrittäjien puoteihin sekä verkkokauppoihin..
Meidän joulumme muodostuu yhdessä olosta rakkaiden kanssa, rauhoittumisesta sekä hyvästä ruoasta (lue ylen syönnistä😊)
Kotia koristelemme luonnonmateriaaleilla, havuilla, varvuilla, kävyillä sekä naavaisilla oksilla ja sammaleella. Anopilta saamani kaunis himmeli on aina kunniapaikalla.
Kynttilän liekit loistavat sisällä sekä ulkona.
Joulupöytäämme perinteisten herkkujen lisäksi on vuosi vuodelta tullut enemmän kalaa ja kasviksia. Muuten mennään perinteisillä.
Tärkeä osa jouluamme on eläintemme joulu.
Koiruille on tietysti omat pakettinsa sekä herkkunsa.
Lampaiden, kanojen sekä pupujen asumuksissa tehdään erityinen suursiivous, annetaan herkkuja, tuodaan havuja jotka osa laumastamme syökin suurella ilolla.
Muutenkin vietämme heidän kanssaan aikaa erityisen paljon.
Myös pihan linnuille ja oraville katetaan joulupöytä, kauralyhteitä, siemeniä, pähkinöitä ym.
Poikamme perheineen tulee jouluksi meille sekä aattona muita läheisiämme.
Aattoaamuumme kuuluu joulusauna ja joulupuuro.
Joulupyhät vietämme ulkoillen, kuunnellen joulumusiikkia, lukien tai kuunnellen kirjoja sekä pelaamme lautapelejä. Jonakin iltana sytytämme kotaan tulet, istumme tulistelemaan ja nautimme glögit siellä.
Meillä täällä saimaanrannalla onkin kaunis talvisää, oikea talven ihmemaa.
”En etsi valtaa, loistoa, en kaipaa kultaakaan’. Ma pyydän taivaan valoa ja rauhaa päälle maan.”
Tämän lempi joululauluni myötä toivotan sydämestäni teille kaikille
Toivoo; RisuVillan yrittäjä Tuula sekä koko RisuVillan muu väki
Psssst! Jouluksi ei enää ehdi suoraan tuotteet pukinkonttiin, mutta lahjakortti tuotteisiimme ehtii sähköpostitse! Lahjakortti voidaan toimittaa suoraan lahjakortin saajalle!
syys 14, 2021 | Kaikki
Tänä tuulisena syyskuun aamuna katselen Saimaalle, mietin elämääni ja tulevaisuuttani käsityöläisenä.
Käsityöt ovat tavalla tai toisella kuuluneet elämääni aina, milloin risutöinä, huovutuksina ja nyt jo vuosikymmenen myös neulomisina.
Kiinnostuksen käsitöihin olen kuulemma perinyt isoäidiltäni Aunelta. Hän oli opettaja ja opetti myös kädentaitoja. Valitettavasti en ehtinyt häntä koskaan tavata vaan hän menehtyi äkisti vain muutamaa kuukautta ennen syntymääni. Lämpimät tarinat ovat pitäneet hänet läheisenä ja olen hyvin otettu siitä että olen tavallaan häneltä perinyt tämän käsityöläisyyden. Olen kuullut myös että Aune-mummin äitikin, eli isoiso-äitini oli taitava tekemään käsitöitä.
Minulla on aina joulupöydässä hänen tyttärilleen Aunelle ja Sallille virkkaamansa liinat.
Myös toinen isoäitini Heta-Loviisa oli taitava käsitöiden tekijä ja ikkunassamme ovat hänen
Käsityöt liittävät minut tähän sukujeni sukupolvien ketjuun…
Olen toiminut vuosia osa-aika käsityöläisenä, nyt kohta kymmenisen vuotta täysipäiväisenä.
Eräs virstanpylväs oli kun avasin reilu vuosi sitten verkkokaupan valmistamilleni
saunatuotteille, saunahatuille sekä saunatontuille.
Toinen iso tekijä ovat olleet ihanat tuotteideni jälleenmyyjät ympäri suomea.
Tuotteita sekä malleja on tullut monia uusiakin, tuotekehitystä teen ja ideoin kokoajan uutta..
Uusia, mielenkiintoisia “ovia” on auennut käsityöläisenä.
Liityin osaksi käsityöyrittäjien jäsenistöä ja hain joku aika sitten myös jäsenyyttä
Pro kädentaitajiin, johon suureksi ilokseni minut myös hyväksyttiin.
Näillä yhdistyksillä on tavoitteena tukea sekä kaikin tavoin edistää käsityön arvostusta.
Upeita tuotteita, taitavilta tekijöiltä. Olen ylpeä sekä otettu saadessani kuulua näiden
Molemmilla on myös useampi Pop Up, tms. myymäläpaikkoja mihin voi hakea myyntipaikkaa.
Tuotteeni hyväksyttiin osaksi Pro kädentaitajien Helsingin forumissa, kukontorilla sijaitsevan
Soma Shopin valikoimaa. Soma Shopista löytyy toinen toistaan hienompia Suomessa
käsinvalmistettuja tuotteita kuten keramiikkaa, tekstiilejä, koruja, taidetta.
Nyt sieltä löytyvät RisuVillan ekologiset saunatuotteet kuten aidot sauna,-paljuiluhatut sekä erilaiset saunatontut.
Tuulinen aamu täällä saimaanrannalla on valjennut ja lähden tästä kohta koiruudet
ruokittuani ja lenkitettyäni herättelemään myös navetan asukit, kanalanväen, puput sekä viehkot villantuottajani eli kuusi lemmikkilammas tyttöämme.
Siitä päivä jatkuukin saunahattujen huovutuksella sekä viimeistelyllä, saunatonttujen
hiippojen leikkauksella ja ompelulla. Päivällä käy asiakas noutamassa tilauksensa.
Päivät tästä eteenpäin jatkuvat varaston täydennyksessä ja joulun sesonkiin
Jouluun RisuVillan pajalla syntyy ja lähtee maailmalle myös jouluisia Njalla-tonttuja sekä uutuutena näiden pikku-serkkuja, vikkeliä ja iloisia Kuura-tonttupoikia.
Siispä, mukavaa sekä touhukasta viikkoa täältä meiltä sinne teille!
syys 5, 2021 | Kaikki, Saunatuote
Tänään 5.9. vietetään yrittäjänpäivää: Miten minusta tuli yrittäjä 39-vuotta sitten? Mitä yrittäjyys minulle merkitsee, miten se näkyy elämässäni, arjessani?
Olen syntynyt yrittjäperheeseen ja minulle oli jo hyvin varhain selvää että haluan yrittäjäksi.
Tosin lähdin opiskelemaan lastenhoito-alalle ja työharjoittelupaikassa minulta omistajat kysyivät kiinnostustani heidän jatkajikseen.
Niin päädyinkin harjoittelusta suoraan osakkaaksi perinteikkääseen yksityiseen päiväkotiin Helsingissä toisen omistajan sairastuttua ja jäädessä eläkkeelle.
Se oli hyvä tapa opetella sen alan yrittäjyyttä, toisen kokeneemman ohjauksessa. Siinä sain aikaa kasvattaa jalkaa isoihin saappaisiin jotka minulle oli jätetty ja annettaisiin täytettäväksi.
Muutama vuosi osakkuuden jälkeen jäi toinenkin omistajista eläkkeelle ja niin jäin omilleni. Vuodet vierivät ja taidot ja tiedot karttuivat,laajensin yritystä tuplasti, mysö henkilökunta tuplaantui.
Tuota yrittäjyyttä kesti reilut 20 vuotta ja elämänmuutoksen myötä myin yrityksen entisille työntekijöilleni.
Elämä vei rakkaisiin, jo lapsuudesta rakkaisiin mökkimaisemiin Saimaanrannalle Anttolaan. Niin sitten tulin perustaneeksi kylällemme autiona olleeseen entiseen kaupparakennukseen pienen lahja,-ja sisustuspuodin sekä myöhemmin kesäkahvilan.
Myöhemmin myös pienelle tilallamme kotieläinpihan, aitta ja pihakahvilan. Kävin myös vetämässä viikottain lähihotellissa mm. japanilaisille turistiryhmille, sekä muille hotelli vieraille kädentaitopajoja.
Vakavan sairauden myötä sekä leikkauksesta ja hoidosta seuranneiden sivuoireiden myötä liikuntakykyni heikkeni ja näistä oli luovuttava.
Mitä tilalle? En halunnut luovuttaa ja se oli ehkä yksi parhaista päätöksistäni.
“Kun yksi ovi sulkeutuu, toinen avautuu…” Se osottautui kohdallani myös todeksi. Kuin sattumalta tein ensimmäiset saunatonttuni.
Eräässä yrittäjäryhmässä kaivattiin Suomen satavuotis juhlavuoden kunniaksi 2017.Cannesin kuuluille joulumarkkinoille persoonallisia, suomalaisia tonttuja. Sinne olikin jaettu toinen toistaan upeampia tonttuja, ja kun huomasin ilmoituksen oli jo aikaakin kulunut.
Jaoin kuvan tontuistani saatesanoilla että jos joku joskus kaipailee saunatonttuja niin jätän tämän vain tähän.
Kului muutama päivä ja sain soiton Cannesista. Sinne haluttiin 50 tonttua. Tuli toinenkin puhelu, Antibesiin lähti toiset 50 tonttua.
Siitä oikeastaan alkoi yrittäjyys tonttumaakarina. Nyt tonttujani on lähtenyt kaukaisiin maihin kuten Vietnam, Japani, Kiina, Australia, Uusi-Seelanti, Yhdysvallat. Tiettävästi kaikille muille mantereille, paitsi Afrikkaan ei tiettävästi vielä. Myös Suomen Washingtonin suurlähetystön palkkalistoilla ovat Anselmi ja Taavetti tonttuveljekset saunadiplomaatteina.
Halusin hyödyntää sekä työstää rakkaiden kuuden lemmikkilampaani villat ja niin syntyivät myös huovutetut saunahatut. Rakastan perheeni, luonnon sekä eläimien lisäksi myös työtäni. Asiakkaat ovat yrittäjyyden suola, monista onkin vuosien varrella tullut hyviä ystäviäni. Yrittäjyys ei ole minulle vaihtoehto, se on osa minua, tapaani elää ja ajatella. Se on tuonnut haasteita elämääni 90-luvun laman vuosina, myös 2000-luvun laman ja nyt koronan myötä, se tuo myös paljon iloa, merkitystä ja toki myös “voita leivän päälle”.
Esittelyssä uudet saunahattumallit syksyyn ja syyspuuhia pientilallamme
elo 31, 2021 | Kaikki, Saunatuote
Voisiko jo sanoa että nyt on syksy?
Minusta voi vaikka kesäisen lämpimiä päiviä nyt on ollutkin.
Viikonloppuna vietettiin monilla paikkakunnilla venetsialaisia ja sytyteltiin muinaistulia. Elokuun samettiset illat jäävät jo taakse, ja alkaa ihana syyskuu…
Itselleni syksy on ehkä se läheisin vuodenaika vaikka pidänkin kaikista omine hienoine ominaisuuksineen. Syksyllä olen täynnä ideoita sekä tarmoa, olenhan syksyn lapsi, lokakuussa syntynyt. On ihana sytytellä lyhtyihin tulet ja poltella sisälläkin kynttilöitä. Saapuu kuulaat syysaamut, metsä tuoksuu syksyltä ja luonto tarjoaa upean väriloiston antaessaan tilaa talvelle. Nyt syksyksi olen tehnyt myös muutaman uuden saunahattumallin, Hra ja Rva -teksteillä. Nämä löytyvät myynnistä jatkossa suoraan verkkokaupastamme ja niitä on tilattavissa myös jälleenmyyntiin jälleenmyyjillemme.
Syksy on myös kiireistä aikaa pienellä tilallamme.
Eläinten talviasumukset siivotaan, valmistellaan talvea varten. Lampaat keritään ja niille sekä muille otuksillemme on kerätty kesän aikana luonnosta kerppuja eli kimppuja talven virikkeeksi, herkuiksi sekä vitamiinien saamiseksi. Heinäpaalit on tilattu, nyt ne koristavat pihaamme. Kuudelle lampaalle on varattava hurja määrä kuivaheinää vuoden tarpeeksi. Lampaat keritsen itse, meidän “tyttöjen” tahtiin jotta se on heillekin mukava kokemus. Syksyllä nekin siirtyvät säiden mukaan viettämään enemmän aikaa sisätiloissa.
Meillä on kuitenkin hyvä pihatto johon pääsevät poutakeleillä ulkoilemaan läpi vuoden. Kanalan väkikin ulkoilee pitkään syksyllä suojaisassa ulkotarhassaan. Mutta yöksi menevät jo sisälle lämpimään.
Pihamaalla ja kasvihuoneessa aletaan olla myös syyspuuhissa.
Pienestä kasvihuoneelta kerätään vielä viimeiset yrtit, tomaatit talteen ja syödään salaatit. Siivousta sielläkin ja kukkapenkkien siistimistä. Marjapensaiden syyshuollon aika on vasta kun lehdet putoavat.
Lyhdyt ovat pesty ja aseteltu paikoilleen, istuin tyynyt korjattu sisälle yöksi ja pian kesäkukatkin vaihtuvat kanerviin ja kesäiset kranssit ja asetelmat syksyisiin.
Syksyllä luonto tarjoaa meille antimiaan talvea varten. Metsistä kerätään sieniä ja marjoja. Puutarhoista vielä viimeiset kasvikset, pian juurekset sekä myös omput.
Itse tein eilen syksyn ensimmäisen omenapiirakan. Ihana kanelin, ompun..syksyn tuoksu levisi pieneen tupaamme.
Vietimme viikonloppuna hääpäiväämme herkutellen ja saunoen.
Valmistin meille omat nimikoidut Hra.& Rva.saunahatut hääpäivämme kunniaksi. Persoonallinen, laadukas sekä ekologinen lahja myös hääpareille.
Syksyllä saunomisessa on oma ihanuutensa. Lyhtyjen valaisemaa polkua,
tähtitaivaan alla on tunnelmallista hipsutella niin ikään kynttilöin valaistun wanhan pihasaunan lämpöön, uudet saunahattumme päässä, tietenkin.
Saunoimme pitkään, kiireettä. Sen jälkeen uni maittoikin hyvin ja uuteen päivään nousimme virkeinä.
Syksy tarjoaa myös ideoita ja monenlaisia tarpeita kodin koristamiseen, niin sisälle kuin uloskin. Nyt on paras aika tehdä kransseja, kranssipohjat joulunkransseihin, kerätä asetelmiin tarpeet ja valmistaa linnuille talviherkut.
Näistä kerron lisää, jaan vinkkejä sekä ohjeita seuraavassa blogissani.
Hra tai Rva saunahatun voit tilata itsellesi tästä.
Kesän ja mökkikauden avaus
kesä 7, 2021 | Kaikki, Saunatuote
Tämä kesäkuun viikonloppu oli monille, monella tapaa se mistä kesä alkaa. Kesän ja mokkikauden avaus. Oli koulun päättäjäisiä, lakkiaisia sekä valmistujaisia, monilla alkaa kesäloma ja moni suuntaa mökille. Myös meillä alkoi mökkikausi.
Mökkimme sijaitsee monen tunnin ajomatkan päässä kotoa Anttolasta, ylä-kainuussa, vaaramaisemissa Puolangalla. Koska matkaa on ja yrittäjien työmme eivät salli pitkiä lomia, mökillä tulee käytyä harvoin, lähinnä kesällä.
Tämä on kesämme ensimmäinen mökkireissu ja perillä riittää puuhaa, ne joka keväiset. Saavuimme mökille perjantaina illansuussa ja matkasta uupuneina emme juurikaan jaksaneet ihmeitä vielä puuhastella mutta viikonloppuna siihen oli enemmän aikaa.
Siivous alkaa päämökistä hämähäkin seittien ripsimisellä ja pölyjen pyyhkimisellä ja puhtaiden – ulkona tuulettuneiden- lakanoiden petaamisella. Tiedätkö sen tuoksun ja tunteen viileissä kesälakanoissa?
Sitten siihen tärkeimpään kesäpuuhaan. Pidämme saunomisesta niin kotona ikiaikaisen pihasaunan lämmössä kuin mökillä pienen saunamme kipakoista löylyistä nauttien. Mutta ensin saunan pesuun.
Kuinka sauna kuuluisi pestä? Pesen saunan kahdesta syystä mäntysuovalla. Ensimmäinen syy on sen ekologisuus ja toinen on sen tuoksu. Se tuo mieleen lapsuuden kesäiset saunomiset mökin saunassa. Silloinkin oli sauna pesty mäntysuovalla, samoista syistä. Mikäpä voisi ollakkaan parempaa kuin helteisen, puuhakkaan päivän päätteeksi lämmittää puhtaalle tuoksuva sauna ja saunoa oikein pitkään… Minusta saunaan kuuluu perinteiset tuoksut sekä materiaalit. Tuoksuista kolme ehdotonta suosikkiani ovat terva, koivu sekä mäntysuopa. Ja materiaaleista sisustukseen sekä tekstiileihin parhaita ovat luonnonmateriaalit sekä luonnon omat sävyt. Pyyhkeet mieluiten rouheaa pellavaa, saunahatut aitoa suomenlampaan villaa ja hamppuisella pesukintaalla saa kuivaharjattua sekä kuorittua ihoa. Hiusten ja kehon pesussa suosin ekologisia palasaippuoita. Niissä onkin nykyään paljon valinnanvaraa kotimaisilta valmistajilta. Saunoessa maistuu raparperimehu ja toinen ehdoton suosikkimme on virkistävä herukanlehdistä valmistamani Louhisaaren juoma (reseptejä löytyy googlettamalla).
Usein aloitan kesäsaunomisen valmistamalla meille ensin luonnonyrteistä virkistävän jalkakylvyn(lue toinen blogipostaukseni jalkakyvyn valmistuksesta TÄSTÄ). Jo muutama koivunlehti ja syreenin kukinnot hellivät mieltä sekä jalkoja. Saunan jälkeen meillä on tapana istua saunan verannalla kuuntelemassa luonnonääniä. Saunan jälkeen on mukavinta pukeutua pellavaiseen saunatakkiin tai kaftaaniin. Luonnonmateriaalit tuntuvat parhailta puhdasta, hieman kosteaa ihoa vasten. Ääniä ympäröivä erämaa luonto tarjoaakin. Rannasta kuuluu kalojen molskahduksia, aapasuon suulla pesivien joutsenien huudahdukset sekä teerien kujerrusta. Kyllä uni maittaa rentouttavan saunomisen jälkeen. Tänään maanantaina onkin edessä pitkä kotimatka ja paluu mieli virkistyneenä arkisiin puuhiin työn äärelle. Tällä erää on meidän kesälomat pidetty. Saunan tunnelmasta veden äärellä saan onneksi nauttia kuitenkin myös kotona!
Saanko esitellä; tiimi saunatuotekaupan taustalla
touko 29, 2021 | Kaikki, Kaikki artikkelit
RisuVilla on vuonna 2006 perustettu yksinyrittäjän, Tuula Niemistön, eli minun, yritys.
Suunnittelen ja valmistan saunatuotteita, pääasiassa saunatonttuja ja saunahattuja.
Omat kädet ja aika ei aina riitä, ja minulla onkin ollut onni saada -ei tausta joukkoihini vaan rinnallani kulkijaa-  kaksi nuorempaa alansa ammattilaista.
He toimivat myös innoittajinani sekä tsemppaajina kehittäessäni RisuVillaa eteenpäin.
He jaksavat innostaa ja kannatella minua niinäkin päivinä kun olen itse väsynyt ja turhautunut.
Toinen heistä on aikuinen poikani, joka toimii teknisenä avustajanani, saadessani tekniikan usein ns.tilttiin. Olen siinä muuten hyvin lahjakas.
Hän toimii myös usein tekstieni oikolukijana, käännösapuna, sekä makutuomarina oman työnsä ohella. Varsinaisessa työssään hän toimii tapahtuma-alalla, stage-managerina, eli vastaa mm. festareilla lavatekniikan, äänentoiston ja valojen toiminnasta. Arvostan hänen mielipiteitään ja näkemystään ja toisinaan pallottelemalla ajatuksia, ne hioutuvat paremmiksi, kuin yksin toimimalla.
Sattuneesta syystä hän oli apunani viime vuonna vähän enemmän kuin normaalisti.
Noin vuosi sitten tuli ajankohtaiseksi suunnitella ja toteuttaa RisuVillalle verkkosivut sekä verkkokauppa. Näitä tekemään löytyi lahjakas nuori nainen, Anu Ruhanen. Hän on it-alan konsultti sekä markkinoinnin asiantuntija, ja yhdessä mietimme juuri RisuVillalle sopivanlaisen kaupparatkaisun. Yhteinen sävel löytyi heti ja yhteistyö on ollut mutkatonta ja sujuvaa. Kauppaa on tarkoitus yhdessä myös jatkokehittää.
Verkkokaupan avauduttua on ollut hienoa saada hänet tiimiimme, eikä yhteistyömme onneksi päättynyt siihen. Nykyään Anu myös toimii sivujeni ylläpitäjänä sekä RisuVillan markkinoinnin suunnittelijana.
RisuVillan tuotteet syntyvät rakkaudesta käsitöihin, luontoon, luonnonmateriaaleihin kuten minulle rakkaiden kuuden lemmikkilampaideni villasta.
Usein tahdon uppoutua rakkaan työni ääreen tai hetkeksi rapsuttelemaan lampaita. Onkin hyvä että Anu välillä muistuttaa minua some-päivityksistä, jotka joskus unohtuvat, uppoutuessani työni ääreen valmistamaan saunatonttuja sekä huovuttaessani saunahattuja.
Kirjoittaminen ja tarinoiden kertominen ovat olleet kuitenkin aina myös tärkeä osa minua ja saan valtavasti positiivista energiaa kommunikoidessani esimerkiksi sosiaalisessa mediassa seuraajieni kanssa. Olen myös kiitollinen saamastani palautteesta, ja sen saa yleensä parhaiten suoraan asiakkailta.
Monista asiakkaistani onkin vuosien saatossa tullut hyvin läheisiä, ystäviäkin joiden kanssa tulee jaettua ilot ja murheet.
Nämä nuoret tiimiläiseni pitävät minut tiukasti kiinni tulevaisuudessa ja varaamme nykyään säännöllisesti yhteistä aikaa suunnitellen jo pitkälle tulevaan, tavoitteenamme kehittää määrätietoisesti RisuVillaa eteenpäin.
En voisi kuvitella miten enää pärjäisin ilman näiden kahden tiimiläiseni; Anun ja Tommin apua. Koska he hoitavat tekniikan, markkinoinnin, ja kaiken niihin liittyvän, voin rauhassa keskittyä siihen mikä taas on minulle ominta osaamisaluetta, eli suunnittelemaan ja valmistamaan uusia malleja sekä saunatuotteita.
Yhteistyössä on uskomaton voima sekä valo viedä asioita eteenpäin, niin yrittämisessä, työyhteisöissä kuin perhepiirissäkin.
#yrittäjänpäivä avainlippu eko handmade ihonhoito ihovoide jalat jalkakylpy joulu jouluntonttu kesä kotimainen kuivaiho käsityö lampaat luonnontuote luonnonyritit luonto mökki mökkikausi puusauna saimaa sauna saunahat saunahattu saunan lämmitys saunanpesu saunatonttu savusauna suomalainen suomenlammas suomenlampaanvilla tonttu tonttuviikko tontut villa yrittäjyys yrittäjä
3 – 7 vrk
Toimitus kaiken kokoisiin paketteihin 5,90€